  Emoții mari, lacrimi, zâmbete și aplauze răsunătoare... De asta au avut parte elevii clasei a IV-a, de la Școala Gimnazială ,,Simion Bărnuţiu” Tiur, care, au marcat astăzi, printr-un banchet pe cinste, sfârșitul celor patru ani de învățământ primar. Alături de ei au fost părinții și profesorii, care i-au felicitat pentru rezultatele lor și le-au urat să aibă parte numai de succese în noua etapă a vieţii. Copiii i-au răsplătit, la rândul lor, cu o ,,altfel de lecţie” pregătită sub îndrumarea învățătoarei lor, de care s-au despărțit astăzi, d-na profesor pentru învăţământul primar Eugenia Bogdan. În sala de clasă devenită neîncăpătoare a fost prezentată filmarea ,,Povestea vorbei”, un reportaj realizat cu elevii surprinşi în diferite ipostaze: la oră, în pauză, pe coridor, de serviciu, etc. După un scurt moment artistic, cu cântec, joc şi voie bună, elevii au primit din partea d-nei învăţătoare câte o Diplomă de absolvire personalizată, apoi împreună cu d-na lor au înmânat şi părinţilor câte o distincţie de merit ,,Mereu Părinte” în semn de recunoştinţă pentru grija, sprijinul şi implicarea dovedite de-a lungul anilor. Cei mici s-au descurcat atât de bine, încât aplauzele audienței au spus totul. Sub genericul ,,Invitaţie la amintiri” a fost prezentat un ppt cu cele mai reprezentative, dar şi haioase poze realizate pe parcursul celor patru ani de şcoală primară. La sfârșit, elevii au participat la o tombolă-surpriză, pregătită de doamna învăţătoare, de care au fost foarte încântați. Doamna Eugenia Bogdan le-a promis că le va fi alături întotdeauna, chiar dacă nu mai este învățătoarea lor. Apoi, a urmat banchetul propriu-zis!

